CELEX: 32013R1153
Language: mt
Date: 2013-11-15
Title: Regolament tal-Kunsill (UE) Nru 1153/2013 tal- 15 ta’ Novembru 2013 li jemenda r-Regolament (KE) Nru 147/2003 dwar ċerti miżuri restrittivi fil-każ tas-Somalja

16.11.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 306/1
            
         REGOLAMENT TAL-KUNSILL (UE) Nru 1153/2013
   tal-15 ta’ Novembru 2013
   li jemenda r-Regolament (KE) Nru 147/2003 dwar ċerti miżuri restrittivi fil-każ tas-Somalja
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu,
   Wara li kkunsidra d-Deċiżjoni tal-Kunsill 2010/231/PESK tas-26 ta’ April 2010 dwar miżuri restrittivi kontra s-Somalja u li tħassar il-Pożizzjoni Komuni 2009/138/PESK (1),
   Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea,
   Billi:
   
               (1)
            
            
               Ir-Regolament tal-Kunsill (KE) Nru 147/2003 tas-27 ta’ Jannar 2013 dwar ċerti miżuri restrittivi fil-każ tas-Somalja (2) jimponi projbizzjoni ġenerali fuq l-għoti ta’ pariri tekniċi, assistenza, taħriġ, finanzjament jew assistenza finanzjarja relatati ma’ attivitajiet militari, lil kwalunkwe persuna, entità jew korp fis-Somalja.
            
         
               (2)
            
            
               Fl-24 ta’ Lulju 2013, il-Kunsill tas-Sigurtà tan-Nazzjonijiet Uniti adotta r-Riżoluzzjoni 2111 (2013) u b’hekk emenda l-embargo fuq l-armi impost mill-paragrafu 5 tar-Riżoluzzjoni tal-KSNU 733 (1992) u elabora aktar fuq il-paragrafi 1 u 2 tar-Riżoluzzjoni 1425 (2002), il-paragrafu 12 tar-Riżoluzzjoni 1846 (2008), il-paragrafu 11 tar-Riżoluzzjoni 1851 (2008) u mmodifikat mill-paragrafi 33 sa 38 tar-Riżoluzzjoni 2093 (2013) u b’hekk jipprovdi għal deroga mill-projbizzjoni tal-assistenza relatata ma armamenti u tagħmir militari intiż għas-sostenn ta’ jew l-użu mis-suċċessur tal-Missjoni għall-Assistenza tan-Nazzjonijiet Uniti fis-Somalja (UNSOM) u l-Missjoni ta’ Taħriġ tal-Unjoni Ewropea fis-Somalja (EUTM).
            
         
               (3)
            
            
               Fil-15 ta’ Novembru 2013 il-Kunsill adotta d-Deċiżjoni 2013/659/PESK (3), li temenda d-Deċiżjoni 2010/231/PESK u tipprovdi għal tali derogi.
            
         
               (4)
            
            
               Dawn il-miżuri jaqgħu fil-kamp ta’ applikazzjoni tat-Trattat dwar il-Funzjonament tal-Unjoni Ewropea u, għalhekk, sabiex jiġu implimentati, hemm bżonn ta’ azzjoni regolatorja fil-livell tal-Unjoni, partikolarment bil-għan li tiġi żgurata l-applikazzjoni uniformi tagħhom mill-operaturi ekonomiċi fl-Istati Membri kollha.
            
         
               (5)
            
            
               Ir-Regolament (KE) Nru 147/2003 għandu għalhekk jiġi emendat skont dan,
            
         ADOTTA DAN IR-REGOLAMENT:
   Artikolu 1
   Fir-Regolament (KE) Nru 147/2003, l-Artikolu 2a jinbidel b’dan li ġej:
   
      “Artikolu 2a
      B’deroga mill-Artikolu 1, l-awtorità kompetenti, kif indikata fil-websajts stabbiliti fl-Anness I, fl-Istat Membru fejn il-fornitur tas-servizz huwa stabbilit, tista’ tawtorizza, taħt dawk il-kundizzjonijiet li hija tikkunsidra xierqa:
      
                  (a)
               
               
                  l-għoti ta’ finanzjament, assistenza finanzjarja, pariri tekniċi, assistenza jew taħriġ relatati ma’ attivitajiet militari, jekk tkun iddeterminat li dan it-tip ta’ finanzjament, pariri, assistenza jew taħriġ ikunu maħsuba unikament għas-sostenn jew l-użu tal-Missjoni tal-Unjoni Afrikana fis-Somalja (AMISOM) imsemmija fil-paragrafu 10(b) tar-Riżoluzzjoni tal-Kunsill tas-Sigurtà tan-Nazzjonijiet Uniti (UNSCR) 2111 (2013) jew għall-użu uniku ta’ Stati jew organizzazzjonijiet internazzjonali, reġjonali jew subreġjonali li jieħdu miżuri skont il-paragrafu 10(e) tal-UNSCR 2111 (2013);
               
            
                  (b)
               
               
                  l-għoti ta’ finanzjament, assistenza finanzjarja, pariri tekniċi, assistenza jew taħriġ relatati ma’ attivitajiet militari, jekk ikun iddeterminat li dan it-tip ta’ finanzjament, pariri, assistenza jew taħriġ ikun maħsub unikament għas-sostenn tas-sħab strateġiċi tal-AMISOM, jew għall-użu minnhom li joperaw biss taħt il-Kunċett Strateġiku tal-Unjoni Afrikana tal-5 ta’ Jannar 2012 (jew kunċetti strateġiċi sussegwenti tal-Unjoni Afrikana), u f’kooperazzjoni u koordinazzjoni ma’ AMISOM kif stipulat fil-paragrafu 10 tal-UNSCR 2111 (2013);
               
            
                  (c)
               
               
                  l-għoti ta’ finanzjament, assistenza finanzjarja, pariri tekniċi, assistenza jew taħriġ relatati ma’ attivitajiet militari, jekk ikun iddeterminat li dan it-tip ta’ finanzjament, pariri, assistenza jew taħriġ ikun maħsub unikament għas-sostenn jew l-użu tal-persunal tan-Nazzjonijiet Uniti, inkluża l-Missjoni ta’ Assistenza tan-Nazzjonijiet Uniti fis Somalja kif stipulat fil-paragrafu 10(a) tal-UNSCR 2111 (2013);
               
            
                  (d)
               
               
                  l-għoti ta’ pariri tekniċi, assistenza jew taħriġ relatati ma’ attivitajiet militari, jekk jiġu sodisfatti l-kundizzjonijiet li ġejjin:
                  
                              (i)
                           
                           
                              l-awtorità kompetenti kkonċernata ddeterminat li tali pariri, assistenza jew taħriġ huma maħsuba biss għall-fini li jgħinu biex jiżviluppaw l-istituzzjonijet tas-settur tas-sigurtà; u
                           
                        
                              (ii)
                           
                           
                              l-Istat Membru kkonċernat innotifika lill-Kumitat stabbilit bil-paragrafu 11 tal-UNSCR 751 (1992) bid-determinazzjoni li tali pariri, assistenza jew taħriġ ikunu maħsuba biss għall-fini li jgħinu biex jiżviluppaw l-istituzzjonijet tas-settur tas-sigurtà, u bl-intenzjoni tal-awtorità kompetenti tiegħu li tagħti awtorizzazzjoni, u l-Kumitat ma jkunx oġġezzjona għal dak il-perkors ta’ azzjoni fi żmien ħamest ijiem ta’ xogħol min-notifika;
                           
                        
            
                  (e)
               
               
                  l-għoti ta’ finanzjament, assistenza finanzjarja, pariri tekniċi, assistenza jew taħriġ relatati ma’ attivitajiet militari, ħlief f’dak li għandu x’jaqsam mal-punti stipulati fl-Anness III, jekk jiġu sodisfatti l-kundizzjonijiet li ġejjin:
                  
                              (i)
                           
                           
                              l-awtorità kompetenti kkonċernata ddeterminat li tali pariri, assistenza jew taħriġ huma maħsuba biss għall-iżvilupp tal-forzi tas-sigurtà tal-Gvern Federali tas-Somalja biex jipprovdu s-sigurtà għall-poplu tas-Somalja; u
                           
                        
                              (ii)
                           
                           
                              issir notifika lill-Kumitat stabbilit bil-paragrafu 11 tal-UNSCR 751 (1992) mill-inqas ħamest ijiem qabel kwalunkwe għoti ta’ pariri, assistenza jew taħriġ maħsuba biss għall-iżvilupp tal-forzi tas-sigurtà tal-Gvern Federali tas-Somalja, u biex jipprovdu s-sigurtà għall-poplu tas-Somalja, jipprovdu kull informazzjoni rilevanti skont il-paragrafu 16 tal-UNSCR 2111 (2013);
                           
                        
            
                  (f)
               
               
                  l-għoti ta’ finanzjament, assistenza finanzjarja, pariri tekniċi, assistenza jew taħriġ relatati ma’ attivitajiet militari, jekk ikun iddeterminat li dan it-tip ta’ finanzjament, pariri, assistenza jew taħriġ ikunu maħsuba unikament għas-sostenn jew l-użu tal-Missjoni ta’ Taħriġ tal-Unjoni Ewropea fis-Somalja (EUTM).”
               
            
   Artikolu 2
   Dan ir-Regolament jidħol fis-seħħ fil-jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-15 ta’ Novembru 2013.
      
         
            Għall-Kunsill
         
         
            Il-President
         
         R. ŠADŽIUS
      
   
   
      (1)  ĠU L 105, 27.4.2010, p. 17.
   
      (2)  ĠU L 24, 29.1.2003, p. 2.
   
      (3)  Ara l-paġna 15 ta’ dan il-Ġurnal Uffiċjali.